ΓΡΑΠΤΗ ΕΡΩΤΗΣΗ E-0577/98

υποβολή: Ernesto Caccavale (UPE) προς την Επιτροπή

(4 Μαρτίου 1998)

Θέμα: Κρατικές ενισχύσεις στη RAI - Ιταλική Ραδιοτηλεόραση

Με το ισχύον ιταλικό ραδιοτηλεοπτικό σύστημα, η RAI - Ιταλική Ραδιοτηλεόραση επωφελείται όχι μόνο από μια υποχρεωτική εισφορά που καταβάλλεται κάθε χρόνο από τους τηλεθεατές αλλά και από μεταφορές χρηματικών πόρων από τον κρατικό προϋπολογισμό.

Οι ενισχύσεις αυτές δικαιολογούνται από την αποστολή της "δημόσιας υπηρεσίας" που καλείται η RA να διαδραματίσει.

Ωστόσο, δεν είναι σαφή ούτε το πλαίσιο ούτε το ειδικό αντικείμενο της αποστολής αυτής, ούτε οι πραγματικοί δημόσιοι πόροι που μεταφέρονται από τον προϋπολογισμό της RAI για τη χρηματοδότησή τους. Λόγω της έλλειψης των στοιχείων αυτών, οι ανωτέρω ενισχύσεις φαίνεται ότι συνιστούν παραβίαση των κοινοτικών κανόνων περί απαγόρευσης των κρατικών ενισχύσεων.

Στην πραγματικότητα, η RAI δρα σε μια εντόνως ανταγωνιστική αγορά και χρησιμοποιεί μια μορφή προγραμματισμού και άντλησης διαφημιστικών εσόδων ανάλογης με αυτήν που χρησιμοποιούν οι πλησιέστεροι ανταγωνιστές της. Επομένως, το γεγονός ότι επωφελείται, πέρα από τα διαφημιστικά έσοδα και από κρατικές ενισχύσεις, συνιστά σοβαρή στρέβλωση του ανταγωνισμού στον τομέα αυτό. Λόγω ανυπαρξίας συστήματος διαφάνειας και λογιστικού διαχωρισμού μεταξύ παροχής δημόσιας υπηρεσίας και καθαρώς εμπορικής δραστηριότητας, δεν είναι δυνατόν να πληροφορηθεί ο φορολογούμενος ποιό τμήμα των χρημάτων του καταλήγει στη χρηματοδότηση προγραμμάτων πολιτισμού ή γενικότερου ενδιαφέροντος και ποιό για την ενίσχυση προγραμμάτων που αποσκοπούν στην αύξηση των διαφημιστικών εσόδων.

Φαίνεται ότι στις υπηρεσίες της Ευρωπαϊκής Επιτροπής έχει υποβληθεί καταγγελία για παραβίαση των κανόνων περί κρατικών ενισχύσεων, στην οποία δεν έχει ακόμη δοθεί επισήμως καμία συνέχεια.

Μπορεί η Επιτροπή να βεβαιώσει αν διενεργείται ή όχι σχετική έρευνα;

Σε καταφατική περίπτωση, μπορεί η Επιτροπή να διευκρινίσει για ποιο λόγο η διαδικασία παρατείνεται σε τέτοιο βαθμό;

Επίσης μπορεί να παρέμβει η Επιτροπή προκειμένου να καθορισθεί τι μπορεί να θεωρείται ως "δημόσια υπηρεσία", ώστε να καταστεί εν συνεχεία δυνατό να ελέγξει αν η επιχείρηση ανταποκρίνεται ή όχι στο καθήκον αυτό;

Λαμβάνοντας υπόψη την κατάσταση αυτή, σκοπεύει η Επιτροπή να ελέγξει αν πρόκειται πράγματι για κρατική ενίσχυση και αν η ενίσχυση αυτή συμβιβάζεται με την κοινή αγορά κατά την έννοια του άρθρου 42, παράγραφος 3, στοιχείο γ, της Συνθήκης ΕΟΚ; Σε καταφατική περίπτωση, σκοπεύει η Επιτροπή να ασκήσει τις αρμοδιότητες που προβλέπονται από το άρθρο 93 της προαναφερθείσας Συνθήκης της Ρώμης και να επιβάλει στο ιταλικό κράτος την κατάργηση της ενίσχυσης αυτής.

Συμπληρωματική απάντηση

του κ. Van Miert εξ ονόματος της Επιτροπής

(28 Ιουλίου 1998)

Η Επιτροπή επιβεβαιώνει ότι, στις 19 Ιουνίου 1996, έλαβε καταγγελία κατά της RAI (Radiotelevisione Italiana S.p.A.) για παραβίαση του κοινοτικού δικαίου σχετικά με τις κρατικές ενισχύσεις.

Η Επιτροπή έχει ήδη ζητήσει από τις ιταλικές αρχές να της παράσχουν τις απαραίτητες πληροφορίες προκειμένου να εξετάσει την υπόθεση. Η ιταλική κυβέρνηση της διαβίβασε τα εν λόγω πληροφοριακά στοιχεία, αλλά η Επιτροπή χρειάζεται συμπληρωματικές πληροφορίες προκειμένου να σχηματίσει πιο ολοκληρωμένη εικόνα της κατάστασης.

Δεδομένου ότι στα περισσότερα κράτη μέλη υφίστανται ανάλογα καθεστώτα χρηματοδότησης των δημοσίων ραδιοτηλεοπτικών σταθμών, η Επιτροπή θα υιοθετήσει μία συνεκτική προσέγγιση για όλες τις υπό εξέταση υποθέσεις. Στο πλαίσιο αυτό, θα ληφθούν υπόψη οι κοινοτικοί κανόνες περί ανταγωνισμού, και ιδίως τα άρθρα 90, 92 και 93 της συνθήκης ΕΚ, καθώς και η συνθήκη του Άμστερνταμ, και ιδίως το νέο άρθρο 7Δ και το πρωτόκολλο σχετικά με το δημόσιο ραδιοτηλεοπτικό σύστημα στα κράτη μέλη.

Αφού λάβει τις πληροφορίες που ζήτησε, η Επιτροπή θα εξετάσει την καταγγελία, μεριμνώντας ώστε η απόφασή της να συμβαδίζει με τις αποφάσεις που θα λάβει για παρόμοιες υποθέσεις άλλων κρατών μελών.